รัฐบาลไทย-ข่าวทำเนียบรัฐบาล-โฆษกรัฐบาลเผย “นายกฯ” เตรียมลงพื้นที่ จ.กำแพงเพชร ติดตามการดำเนินงานตามนโยบายรัฐบาลด้านการเกษตร การดำเนินงานขจัดความยากจนและพัฒนาคนทุกช่วงวัย การบริหารจัดการน้ำ 7 ก.ค. นี้
วันอังคารที่ 5 กรกฎาคม 2565
โฆษกรัฐบาลเผย “นายกฯ” เตรียมลงพื้นที่ จ.กําแพงเพชร ติดตามการดําเนินงานตามนโยบายรัฐบาลด้านการเกษตร การดําเนินงานขจัดความยากจนและพัฒนาคนทุกช่วงวัย การบริหารจัดการน้ํา 7 ก.ค. นี้
โฆษกรัฐบาลเผย “นายกฯ” เตรียมลงพื้นที่ จ.กําแพงเพชร ติดตามการดําเนินงานตามนโยบายรัฐบาลด้านการเกษตร การดําเนินงานขจัดความยากจนและพัฒนาคนทุกช่วงวัย การบริหารจัดการน้ํา-เพิ่มพื้นที่ชลประทาน 7 ก.ค.นี้
วันที่ 5 กรกฎาคม 2565 นายธนกร วังบุญคงชนะ โฆษกประจําสํานักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมคณะ มีกําหนดการลงพื้นที่จังหวัดกําแพงเพชร เพื่อตรวจราชการติดตามการดําเนินงานตามนโยบายของรัฐบาลในด้านต่าง ๆ โดยเฉพาะด้านการเกษตร การดําเนินงานการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาเศรษฐกิจพอเพียง และการบริหารจัดการน้ํา ในวันพฤหัสบดีที่ 7 กรกฎาคม 2565 โดยมีกําหนดการ ดังนี้
ช่วงเช้า เวลาประมาณ 09.15 น. นายกรัฐมนตรีจะไปสักการะศาลหลักเมืองกําแพงเพชร และไปกราบนมัสการพระธรรมภาณพิลาส เจ้าคณะภาค 4 เจ้าอาวาสวัดคูยาง พระอารามหลวง ที่วัดคูยาง ตําบลในเมือง อําเภอเมืองกําแพงเพชร จากนั้น จะไปตรวจเยี่ยมการบริหารงานกล้วยแปลงใหญ่ ณ บ้านท้องคุ้ง หมู่ 7 ตําบลพุทรา อําเภอคลองขลุง โดยผู้ว่าราชการจังหวัดกําแพงเพชร จะกล่าวสรุปผลการดําเนินงานของศูนย์อํานวยการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาเศรษฐกิจพอเพียง (ศจพ.) และรายงานการยกระดับแปลงใหญ่ด้วยเกษตรสมัยใหม่ และการสร้างความเข้มแข็งให้กับเกษตรกร ทั้งนี้ ประธานกลุ่มกล้วยไข่แปลงใหญ่ตําบลพุทรา จะรายงานผลการดําเนินงานต่อนายกรัฐมนตรีด้วย และนายกรัฐมนตรีจะได้เยี่ยมชมกิจกรรมการแสดงผลการดําเนินงานแปลงใหญ่กล้วยไข่ของกลุ่มเกษตรกรแปลงใหญ่ ซึ่งการยกระดับแปลงใหญ่ด้วยเกษตรสมัยใหม่ และการสร้างความเข้มแข็งให้กับเกษตรกร เป็นโครงการที่รัฐบาลให้ความสําคัญเพื่อขับเคลื่อนการดําเนินงานขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียง สร้างความเข้มแข็งให้กับกลุ่มเกษตรแปลงใหญ่ในการปรับปรุงประสิทธิภาพการผลิต และพัฒนาคุณภาพและมาตรฐานผลผลิตด้วยเทคโนโลยีสมัยใหม่ที่เหมาะสม
จากนั้น นายกรัฐมนตรีจะไปตรวจเยี่ยมการดําเนินงานการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาเศรษฐกิจพอเพียง ณ ตําบลบางวัว อําเภอคลองขลุง โดยนายกรัฐมนตรีจะมอบบ้านแก่ผู้ยากไร้ จํานวน 1 หลัง และบ้านที่ดําเนินการเสร็จแล้วแก่ผู้แทน จํานวน 10 หลัง ซึ่งสร้างโดยโครงการบ้านกาชาดเฉลิมพระเกียรติพระบาทสมเด็จพระวชิรเกล้าเจ้าอยู่หัว เนื่องในโอกาสมหามงคลเฉลิมพระชนมพรรษา 70 พรรษา และเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา ประจําปี 2565 โดยได้รับการสนับสนุนงบประมาณจากเหล่ากาชาดจังหวัดกําแพงเพชร
ช่วงบ่าย นายกรัฐมนตรีจะไปตรวจเยี่ยมการบริหารจัดการน้ํา การจัดหาแหล่งน้ํา และการเพิ่มพื้นที่ชลประทานของจังหวัดกําแพงเพชร ณ ฝายชั่วคราวกั้นแม่น้ําปิง (โครงการหนองขวัญ) ตําบลวังแขม อําเภอคลองขลุง ซึ่งสามารถส่งน้ําไปยังพื้นที่รับประโยชน์ ได้แก่ อําเภอคลองขลุง อําเภอขาณุวรลักษบุรี จังหวัดกําแพงเพชร และอําเภอบรรพตพิสัย จังหวัดนครสวรรค์ รวม 101,000 ไร่ ซึ่งนายกรัฐมนตรีจะได้พบปะประชาชนกลุ่มผู้รับประโยชน์จากโครงการก่อสร้างฝายชั่วคราวกั้นแม่น้ําปิง พร้อมรับทราบปัญหาในแต่ละพื้นที่ และรับฟังข้อมูลจากประชาชนในพื้นที่โดยตรง
ต่อจากนั้น นายกรัฐมนตรีจะไปตรวจเยี่ยมกลุ่มปลูกข้าว GAP ขาณุวรลักษบุรี โมเดล ที่หมู่ 2 ตําบลแสนตอ อําเภอขาณุวรลักษบุรี รับฟังสรุปผลการดําเนินงานการเพิ่มความสามารถในการแข่งขันภาคการเกษตรด้วยเทคโนโลยี นวัตกรรม โครงการขาณุวรลักษบุรีโมเดล จากประธานกลุ่มปลูกข้าว GAP ขาณุวรลักษบุรี โดยนายกรัฐมนตรีจะได้พบปะผู้ประกอบการและเกษตรกร ก่อนเดินทางกลับกรุงเทพมหานคร ทั้งนี้ ขาณุวรลักษบุรี โมเดล เป็นโมเดลที่เป็นการขับเคลื่อน รวมตัวกันของกลุ่มเกษตรกร ตําบลแสนตอ ตําบลเกาะตาล ตําบลบ่อถ้ํา ตําบลยางสูง และตําบลป่าพุทรา อําเภอขาณุวรลักษบุรี ปัจจุบันมีสมาชิกเข้าร่วมโครงการกว่า 800 คน ที่พัฒนาการรวมตัวของเกษตรกรผู้ผลิตข้าวพันธุ์ กข79 เป็นโครงการ “ขาณุโมเดล” ซึ่งเป็นโครงการส่งเสริมการปลูกข้าวพื้นนุ่ม จากกรมการข้าว ผลักดันให้จังหวัดกําแพงเพชรเป็นแหล่งปลูกข้าวพื้นนุ่มคุณภาพ มีการบริหารจัดการน้ําจากต้นน้ําถึงปลายน้ํา นอกจากนี้ ยังเป็นโครงการนําร่อง ที่จะเชื่อมโยงไปยังจังหวัดต่าง ๆ เพื่อให้ชาวนาได้เห็นต้นแบบที่แท้จริงว่าทํานาอย่างไรถึงจะประสบความสําเร็จ จึงเกิดเป็นความร่วมมือของภาครัฐและภาคเอกชน ที่จะสามารถเชื่อมโยงสร้างรายได้ระหว่างธุรกิจชุมชนได้หลายทาง ตามแนวทางเศรษฐกิจของชุมชน